Source: http://www.europarl.europa.eu/doceo/document/TA-8-2015-0153_MT.html
Timestamp: 2019-10-19 14:59:30+00:00
Document Index: 1297972

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ']

Testi adottati - Kwittanza 2013: Il-Fondazzjoni Ewropea għat-Taħriġ (ETF) - L-Erbgħa, 29 ta' April 2015
Proċedura : 2014/2104(DEC)
Ċiklu relatat mad-dokument : A8-0090/2015
433k 91k
Kwittanza 2013: Il-Fondazzjoni Ewropea għat-Taħriġ (ETF)
1.Deċiżjoni tal-Parlament Ewropew tad-29 ta' April 2015 dwar il-kwittanza għall-implimentazzjoni tal-baġit tal-Fondazzjoni Ewropea għat-Taħriġ għas-sena finanzjarja 2013 (2014/2104(DEC))
– wara li kkunsidra l-kontijiet annwali finali tal-Fondazzjoni Ewropea għat-Taħriġ għas-sena finanzjarja 2013,
– wara li kkunsidra r-rapport tal-Qorti tal-Awdituri dwar il-kontijiet annwali tal-Fondazzjoni Ewropea għat-Taħriġ għas-sena finanzjarja 2013, flimkien mat-tweġibiet tal-Fondazzjoni(1),
– wara li kkunsidra r-rakkomandazzjoni tal-Kunsill tas-17 ta' Frar 2015 dwar il-kwittanza li għandha tingħata lill-Fondazzjoni għall-implimentazzjoni tal-baġit għas-sena finanzjarja 2013 (05304/2015 – C8–0180/2015),
– wara li kkunsidra r-Regolament (KE) Nru 1339/2008 tal-Parlament Ewropew u tal-Kunsill tas-16 ta' Diċembru 2008 li jistabbilixxi Fondazzjoni Ewropea għat-Taħriġ(5), u b'mod partikolari l-Artikolu 17 tiegħu,
– wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A8-0090/2015),
1. Jagħti l-kwittanza lid-Direttur tal-Fondazzjoni Ewropea għat-Taħriġ għall-implimentazzjoni tal-baġit tal-Fondazzjoni għas-sena finanzjarja 2013;
3. Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur tal-Fondazzjoni Ewropea għat-Taħriġ, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
(1) ĠU C 442, 10.12.2014, p. 260.
(2) ĠU C 442, 10.12.2014, p. 260.
(5) ĠU L 354, 31.12.2008, p. 82.
2.Deċiżjoni tal-Parlament Ewropew tad-29 ta' April 2015 dwar l-għeluq tal-kontijiet tal-Fondazzjoni Ewropea għat-Taħriġ għas-sena finanzjarja 2013 (2014/2104(DEC))
2. Japprova l-għeluq tal-kontijiet tal-Fondazzjoni Ewropea għat-Taħriġ għas-sena finanzjarja 2013;
3.Riżoluzzjoni tal-Parlament Ewropew tad-29 ta' April 2015 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Fondazzjoni Ewropea għat-Taħriġ għas-sena finanzjarja 2013 (2014/2104(DEC))
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Fondazzjoni Ewropea għat-Taħriġ għas-sena finanzjarja 2013,
A. billi, skont ir-rapporti finanzjarji, il-baġit finali tal-Fondazzjoni Ewropea għat-Taħriġ ("il-Fondazzjoni") għas-sena finanzjarja 2013 kien jammonta għal EUR 20 143 500, li jirrappreżenta żieda ta' 0,01 % meta mqabbel mal-2012; billi l-baġit kollu tal-Fondazzjoni huwa derivat mill-baġit tal-Unjoni;
B. billi l-Qorti tal-Awdituri, fir-rapport tagħha dwar il-kontijiet annwali tal-Fondazzjoni Ewropea għat-Taħriġ għas-sena finanzjarja 2013 ("ir-rapport tal-Qorti"), stqarret li kisbet assigurazzjoni raġonevoli li l-kontijiet annwali tal-Fondazzojni huma affidabbli u li t-tranżazzjonijiet ta' bażi huma legali u regolari;
1. Jilqa' l-fatt li fl-2013 intlaħaq qbil mal-awtoritajiet tar-Reġjun tal-Piemonte, fl-Italja, dwar is-sede tal-Fondazzjoni, li jiżgura l-kontinwità tal-attivitajiet tal-Fondazzjoni għall-perjodu 2013-2015; jirrikonoxxi li l-Fondazzjoni fetħet negozjati mal-gvern il-ġdid tal-Piemonte, fejn hija stabbilita s-sede tal-Fondazzjoni, rigward it-tiġdid tal-kuntratt ta' servizz għas-sede tagħha mill-2015;
2. Jinnota li l-isforzi ta' monitoraġġ tal-baġit matul is-sena finanzarja 2013 irriżultaw f'rata ta' implimentazzjoni tal-baġit ta' 99,78 % u li r-rata ta' eżekuzzjoni tal-approprjazzjonijiet ta' pagament kienet ta' 95,72 %;
3. Jinnota mir-rapport tal-Qorti li fi tmiem l-2013, il-Fondazzjoni kellha EUR 7 500 000 f'kontijiet f'bank wieħed bi klassifikazzjoni tal-kreditu baxxa (F3, BBB); jirrikonoxxi mill-Fondazzjoni li l-bilanċ bankarju għoli fi tmiem is-sena seħħ minħabba li l-ewwel pagament parzjali tas-sovvenzjoni tħallas minn qabel, kif ukoll minħabba fondi li waslu mill-programmi ġodda GEMM u FRAME; jinnota l-intenzjoni tal-Fondazzjoni li tipparteċipa fi proċedura ta' akkwist konġunt għas-servizzi bankarji mnedija mill-Kummissjoni; iqis li, jekk din il-proċedura ma tirnexxix, il-Fondazzjoni għandha tieħu l-passi kollha meħtieġa biex tiżgura s-sigurtà tal-assi tagħha; jistieden lill-Fondazzjoni tivvaluta jekk jeħtieġx li jsir rieżami tal-politika tat-teżor tagħha u tirrapporta lill-awtorita ta' kwittanza dwar ir-riżultati ta' din il-proċedura ta' akkwist.
4. Jirrikonoxxi mir-rapport tal-Qorti li ma saru ebda kummenti rigward l-impenji u r-riporti għas-sena finanzjarja 2013 u jifraħ lill-Fondazzjoni għall-ippjanar baġitarju tajjeb tagħha;
5. Jaċċerta mir-rapport tal-Qorti li, la l-kampjuni ta' tranżazzjonijiet u lanqas ir-riżultati tal-awditi ma wasslu għal kummenti dwar il-proċeduri ta' akkwist tal-Fondazzjoni għas-sena finanzjarja 2013;
6. Jirrikonoxxi mill-Fondazzjoni li hija adottat u ppublikat il-linji gwida dwar il-prevenzjoni u l-ġestjoni tal-kunflitti ta' interess; jinnota l-pjan tal-Fondazzjoni li tippubblika s-CVs u d-dikjarazzjonijiet ta' interess tal-membri tal-Bord Governattiv, tad-Direttur u tal-maniġers għolja tagħha fuq il-website tagħha u jistieden lill-Fondazzjoni tinforma lill-awtorità tal-kwittanza dwar ir-riżultati ta' dan l-eżerċizzju hekk kif ikun finalizzat;
7. Jirrikonoxxi mill-Fondazzjoni li fl-2013, is-Servizz ta' Awditjar Intern (IAS) tal-Kummissjoni wettaq awditu dwar id-disinn u l-applikazzjoni effikaċi tas-sistema ta' kontroll intern (ICS) stabbilita mill-maniġment fir-rigward tal-Ġestjoni min-naħa ta' Esperti u l-Missjonijiet; jinnota li din il-ħidma vvalutat jekk l-ICS, kif implimentata fiż-żmien tal-ħidma fuq il-post, ipprovdietx assigurazzjoni biżżejjed rigward il-konformità mar-regoli u l-obbligi applikabbli, kif ukoll l-effikaċja u l-effiċjenza tal-proċessi ta' Ġestjoni min-naħa ta' Esperti u l-Missjonijiet, kif stabbiliti fil-kamp ta' applikazzjoni tal-awditu;
8. Jinnota li, abbażi tar-riżultati ta' dan l-awditu, l-IAS iqis li l-ICS tipprovdi biżżejjed assigurazzjonijiet, bl-eċċezzjoni tal-ħatra formali tal-bord ta' selezzjoni, kif ukoll id-dikjarazzjonijiet ta' assenza, ta' kunflitti ta' interess u ta' kunfidenzjalità;
9. Jinnota mill-Fondazzjoni li, wara l-awditu, hija ħejjiet pjan ta' azzjoni li tressaq lis-Servizz ta' Awditjar Intern; jinnota li l-IAS iqisu adegwat sabiex iservi ta' bażi għall-implimentazzjoni effikaċi u s-segwitu tar-rakkomandazzjonijiet tal-awditu tal-IAS;
10. Jirrikonoxxi mill-Fondazzjoni li sa mill-1 ta' Settembru 2014, l-IAS formalment iffinalizza l-14-il rakkomandazzjoni kollha mill-awditu 2011 tal-IAS fuq il-komunikazzjoni;
11. Jirrikonoxxi mill-Fondazzjoni li skont il-politika ta' komunikazzjoni tagħha, il-pubbliku ġenerali huwa mira ewlenija tal-attivitajiet ta' komunikazzjoni tagħha; josserva li l-ewwel livell ta' informazzjoni fuq il-website tal-Fondazzjoni huwa immirat għal ċittadini interessati u fih informazzjoni ġenerali, attivitajiet konkreti u riżultati; jinnota l-użu ta' mezzi oħra ta' komunikazzjoni tal-Fondazzjoni bħal midja tradizzjonali kif ukoll midja soċjali;
12. Jirrikonoxxi l-kontribut kontinwu tal-Fondazzjoni biex jittejjeb l-iżvilupp tal-kapital uman fil-pajjiżi sħab; jilqa', barra minn hekk, ir-riżultati li nkisbu fl-2013 fil-kuntest tal-Perspettiva ta' Nofs it-Terminu 2010-2013 tal-Fondazzjoni, li jirriflettu t-twettiq b'suċċess tal-pjan ta' erba' snin;
13. Jinnota li l-2013 kienet l-aħħar sena tal-Perspettiva ta' Nofs it-Terminu 2010-2013 u jifraħ lill-Aġenzija talli laħqet 99 % tal-miri stabbiliti fl-erba' programmi ta' ħidma tagħha;
14. Japprezza l-progress li sar fl-iżvilupp tar-riforma Ewropea, ibbażata fuq l-evidenza, tal-edukazzjoni u t-taħriġ vokazzjonali (ETV) permezz tal-Proċess ta' Turin, u l-analiżi ta' politiki oħra speċifiċi li ħadu f'idejhom il-pajjiżi sħab,b'mod li wassal għal żviluppi ta' politika nazzjonali li jikkontribwixxu biex jiżguraw is-sostenibbiltà fil-ġejjieni;
15. Jirreferi, fir-rigward ta' kummenti oħrajn ta' natura orizzontali li jakkumpanjaw id-deċiżjoni tiegħu dwar il-kwittanza, għar-riżoluzzjoni tiegħu tad-29 ta' April 2015(1) dwar il-prestazzjoni, il-ġestjoni finanzjarja u l-kontroll tal-aġenziji.